**Înviere**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Statuia zveltă și-nsemnînd, se pare,

Iubire, tinerețe sau credință,

Subt frunza toamnei cenușii dispare,

Întinsă-n șes pustiu velință.

Se mai ghicește mîna ridicată

Spre bolți, cum se ciopli din început.

Un deget cerul fericit l-arată,

Care de stei fusese cunoscut.

Pămîntul se-așternu peste făptură,

Clipă cu clipă, neînduplecat.

Nemuritoare-n cripta lor obscură,

Tiparele statuii s-au păstrat.